Nariadenie Rady (EHS) č. 1605/91
z 10. júna 1991,
ktorým sa mení a dopĺňa nariadenie (EHS) č. 1784/77 o certifikácii chmeľu
RADA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva,
so zreteľom na nariadenie Rady (EHS) č. 1696/71 z 26. júla 1971 o spoločnej organizácii trhu s chmeľom, [1] naposledy zmenené a doplnené nariadením (EHS) č. 3577/90, [2] a najmä na jeho článok 2 ods. 4,
so zreteľom na návrh Komisie,
keďže nariadenie (EHS) č. 1784/77, [3] naposledy zmenené a doplnené nariadením (EHS) č. 2039/85, [4] ustanovuje okolnosti, za ktorých možno chmeľ spracovať na chmeľové výrobky;
keďže v praxi sa v dôsledku technického rozvoja používajú na výrobu chmeľových prípravkov nielen chmeľové šištičky, ale aj výrobky z chmeľu; keďže, s cieľom zohľadniť technický rozvoj a riadiacu prax, by sa mali zmeniť a doplniť odkazy na spracovanie chmeľu v nariadení (EHS) č. 1784/77 tak, aby bolo možné výrobky z chmeľu využívať na ďalšie spracovanie,
PRIJALA TOTO NARIADENIE:
Článok 1
Nariadenie (EHS) č. 1784/77 sa týmto mení a dopĺňa takto:
1. V článku 7 sa výraz "chmeľ certifikovaný v spoločenstve" nahrádza výrazom "chmeľ certifikovaný v spoločenstve, certifikované chmeľové výrobky z neho pripravené".
2. Článok 8 ods. 3 sa nahrádza takto:
"3. Certifikovaný chmeľ pochádzajúci zo spoločenstva a certifikované chmeľové výrobky z neho pripravené, ktoré sú z toho istého zberu, ale z rôznych odrôd a rôznych výrobných plôch, však možno pri výrobe práškov a výťažkov miešať pod podmienkou, že sa v sprievodnom certifikáte uvedú:
a) použité odrody, výrobné plochy a rok zberu;
b) hmotnostné percento každej odrody použitej v zmesi; ak sa na výrobu výrobkov z chmeľu použili chmeľové výrobky v kombinácii s chmeľovými šištičkami, alebo ak sa použili odlišné chmeľové výrobky, percento hmotnosti každej odrody vychádzajúce z množstva chmeľových šištičiek, ktoré bolo použité na prípravu vstupných výrobkov;
c) referenčné čísla certifikátov vydaných na použitý chmeľ a chmeľové výrobky."
Článok 2
Toto nariadenie nadobúda účinnosť siedmy deň od jeho uverejnenia v Úradnom vestníku Európskych spoločenstiev.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Luxemburgu 10. júna 1991